# FIBER

Utviklet av Bibelleseringen

*Bibelforankret. Livsnært.*

**Før du begynner:**

Vi har laget dette opplegget for unge i menigheten, som ønsker å finne mer ut av hva det vil si å tro på Jesus og gå inn i lederoppgaver.

Tittelen FIBER gir flere assosiasjoner:

* FIBER-rik mat gir tyggemotstand, og gir kroppen noe å jobbe med. Mange tema og tekster i Bibelen gir utfordringer og noe å tenke på og vokse på. Dette vil du møte i FIBER.
* Naturlige råvarer er sunnest: grundig bibelkunnskap, bønn, fellesskap, utfordringer.
* Fiber finnes også i tråd. En enkelt fiber er svak, men en tråd som er tvunnet av mange fibre, er sterk. Gjennom FIBER får du både bidra i og nyte godt av fellesskap som kan gi glede, styrke og frimodighet.

FIBER er todelt: til hver samling er det et lite **deltakerhefte** i forhold til temaet med bakgrunnsstoff, bibeltekster, samtalespørsmål og plass til å notere – slik at de unge har en skattkiste å hente stoff fra når de skal dele sin tro med andre. Print ut dette og gi det til ungdommene til hver samling.

Til hver samling følger også en liten **lederperm**. Den brukes av lederen, som fritt kan lede hver samling ut fra denne.

Opplegget er utviklet av Bibelleseringen med støtte fra Størst av alt – trosopplæring i Den norske kirke.



**Slik fungerer FIBER**

**Om deltakerhefte**

Her blir hvert tema presentert over tre **introsider** med oppgaver, illustrasjoner og inspirasjon til å ta fatt på emnet. Vår utmerkede grafiker og tre unge illustratører sørger for liv og røre på introsidene.

Så kommer en side med forslag til **bibeltekster** og noen knagger å feste oppmerksomheten på under arbeidet med Bibelen.

Til slutt i hvert tema har vi satt av to blanke **skrivesider** til egne notater. Det kan godt hende noen trenger mer plass til å skrive – da vil en vanlig skrivebok fungere godt ved siden av. Sett av tid til notater underveis. De kan bli en skattkiste der deltakerne kan hente fram verdifulle oppdagelser de har gjort i arbeidet med temaene.

Mål:

* gi deltakerne bibel-kompetanse
* skape gjenkjennelse i møte med bibelske personer
* legge til rette for at de unge møter Jesus og blir berørt av ham
* gi trygghet på og forventning til egen lederrolle

**Om lederpermen**

Her ligger

* **utfyllende** bakgrunnsopplysninger og spørsmålsstillinger til de ulike bibeltekstene og oppgavene. Velg det du trenger og la det andre ligge.
* **praktisk tilnærming** (lek, oppgaver, drama, forming) Lederen velger her. Da ligger det også et overraskelsesmoment i hvilken aktivitet som skal sette oss på sporet. Aktivitetene blir så vidt nevnt i deltakerboka.
* **kopioriginaler**, forklaringer og fasiter.
* **Vanskegraden** på oppgavene vil i noen grad bli antydet, men du vil nok lett se hvor det butter.
* Likeså ligger det forslag i lederpermen til ulike **ledelsesorienterte** oppgaver. Her deles oppgavene ut individuelt: en får i oppgave å lede samtalen, en forklarer en oppgave eller aktivitet, en observerer og evaluerer osv. Hvor mange slike oppgaver som skal deles ut hver gang, varierer med gruppens størrelse og modenhet. I deltakerheftet står det bare et symbol for ”min oppgave” der hver enkelt kan fylle ut hva de har gjort.
* Innholdet i lederpermen kan anvendes som en lunsjbuffet: bruk det som passer til din gruppe, på den måten som passer best.
* **Minneboks** Israelsfolket hadde en slik ”boks” – paktkisten, som skulle hjelpe dem til ikke å glemme hva Gud hadde gjort for dem. I løpet av arbeidet med FIBER kan dere lage en egen minneboks for å samle gjenstander som hjelper dere å huske. Noen av tingene i boksen får du ofte bruk for, men la dem ha fast plass i minneboksen. Bruk fantasien i utformingen av boksen. En til hver? En felles for gruppen?  
  NB! Der det står f.eks «Side 4», viser dette til hvilken side i deltakerhefte det som skrives, står til.

# Bibelarbeid

Høyttenkning om arbeidet med bibeltekstene:

NB1 Det er viktig å ha samme bibelutgave! Uerfarne bibellesere vil lett bli forvirret over at det ikke står det samme. Vurder å kjøpe inn gruppesett av den nye bibelutgaven.

NB 2 Det er viktig å gjøre seg kjent i Bibelen og bruke noen av verktøy-øvelsene før arbeidet med bibeltekster begynner for alvor. Mange vet utrolig lite om hvordan man bruker en Bibel.

NB 3 Rammen rundt samværet bør være preget av ro og konsentrasjon. Særlig bibelarbeidet er avhengig av at deltakerne er i mottakermodus. Du vet best hva du kan gjøre for å sette den rette atmosfæren.

I deltakerheftet har vi for de fleste emnene valgt å gi inntil 6 tekstforslag med en liten intro samt noen nøkkelpunkt som kan brukes i bibelstudium. Dette for å gi valgfrihet til lederen og mulighet for egenstudium. Utfyllende spørsmål, skreddersydd til hver tekst, ligger i lederressursen for deg som ønsker å gå mer i dybden.

Noen gode råd for bibelarbeidet:

* Å lese teksten alene kan være krevende. Det kan være lurt at en god leser (eller flere) leser den mens resten lytter og følger med i sin Bibel.
* Å lete etter konkrete opplysninger i teksten skjerper konsentrasjonen. Hvem er med? Hva skjer, og hvor? Hva er problemet?
* Å ta utgangspunkt i rollespill eller dramatisering av en bibeltekst hjelper på innlevelsen. Bibelhistoriene er ofte gode manus som angir scenografi og uthever replikker.
* Lese stille hver for seg, to og to gjenforteller bibelteksten for hverandre.
* Alle tar en stund til ettertanke til slutt. Hva var mitt viktigste funn i arbeidet med denne teksten?
* Hva oppdaget jeg i denne teksten som ble viktig for meg?
* Hvordan ville jeg forklare/gjenfortelle dette for andre?
* Finn en parallell i din egen hverdag å knytte til teksten.
* Ved avslutningen av et tema er det viktig å oppsummere/dele sine egne oppdagelser i møte med teksten. Dette blir samtidig en trigger til å dele troen med andre, bli mer bevisst og våge mer. ”Ved å trene blir du sterkere”.

Andre kilder:

* Gudsrikeleiken er en god måte for å nærme seg bibelfortellinger. Metoden er inspirert av montessori-pedagogikken og stadig flere menigheter tar den i bruk. <http://www.google.com/search?client=safari&rls=en&q=gudsrikeleiken&ie=UTF-8&oe=UTF-8>
* Transforming Bible Study er en annen spennende måte å lese Bibelen på ved hjelp av innlevelse, meditasjon og bønn. Opplegget kan du bestille her <http://www.ivpress.com/cgi-ivpress/book.pl/code=1123>
* Høsten 2011 ga IKO ut en bok med bibelfortellinger tilrettelagt for unge av Kristin Gunleiksrud. Her samler forfatteren fortellinger som det kan være vanskelig å finne for uøvde bibellesere, og en del mindre kjente fortellinger er tatt med.